На основу члана 40. става 1. тачка 6, а у вези са чланом 15. ставом 1. тачка 13. Статута Општине Чајетина (,,Службени лист Општине Чајетина“ број 2/2019), и члана 5. Закона о путевима,( '' Службени гласник РС'' ,бр 41/2018 и 95/2018-др. закон), Скупштина општине Чајетина, на седници одржаној дана 13. јуна 2022. године, донела је

**ОДЛУКУ О УКИДАЊУ СВОЈСТВА НЕКАТЕГОРИСАНОГ ПУТА НА КАТАСТАРСКОЈ ПАРЦЕЛИ БРОЈ 1577/7 КО ЧАЈЕТИНА**

 **1. УКИДА СЕ својство некатегорисаног пута као добра у општој употреби:**

 **-на катастарској парцели број 1577/7 КО Чајетина,**  уписаној у Лист непокретности број 529 КО Чајетина, као градско грађевинско земљиште по врсти, а земљиште под зградом и другим грађевинским објектом по начину коришћења, који објекат је по начину коришћења некатегорисани пут.

 2. На основу ове одлуке, након њеног ступања на снагу, у јавном регистру о непокретностима и правима на њима, у Служби за катастар непокретности у Чајетини, извршиће се брисање постојања објекта-некатегорисаног пута, на катастарској парцели наведеној у ставу 1. изреке ове одлуке, а део катастарске парцеле број 1577/7 КО Чајетина, на којој се налазио наведени некатегорисани пут, уписаће се као грађевинско земљиште у јавној својини Општине Чајетина.

 3. Ова одлука ступа на снагу осмог дана од дана објављивања у Службеном листу Општине Чајетина.

***О б р а з л о ж е њ е***

Општинска управа Општине Чајетина, обратила се Скупштини општине Чајетина ,захтевом за брисање-укидање својста некатегорисаног пута на катастарској парцели број 1577/7 КО Чајетина, наводећи у захтеву да се поменути некатегорисани пут, већ дуже време не користи, јер власници околних непокретности-катастарских парцела, и остали грађани, користе друге околне саобраћајнице у том делу територије Општине Чајетина.

 Одељење за урбанизам и имовинскоправне послове Општинске управе Општине Чајетина, као орган Општинске управе Општине Чајетина, надлежан за имовинско правне послове, је увидом у Лист непокретности број 529 КО Чајетина, утврдио да се на катастарској парцели број 1577/7 КО Чајетина, налази грађевинско објекат, некатегорисани пут, површине 213 м2.

 Планским актима Општине Чајетина, пре свега Планом генералне регулације насељеног места Чајетина-седиште Општине, са насељеним местом Златибор-прва фаза (,,Службени лист Општине Чајетина '',број 2/2012 и други, 2/2022), преко наведене непокретности-катастарске парцеле број 1577/7 КО Чајетина, није предвиђена изградња јавне саобраћајнице.

 Чланом 3. ставом 5.Закона о путевима, предвиђено је да се општински путеви, улице и некатегорисани путеви, који не припадају државним путевима 1. и 2. реда, налазе у јавној својини јединице локалне самоуправе, на чијој се територији налазе.

 Чланом 3. ставом 6. Закона о путевима, предвиђено је да се путеви из става 4. и 5. овог члана, уписују у јавне књиге о непокретностима и правима на њима, истовремено са уписом права својине на тим путевима као добрима у општој употреби, и то права својине Републике Србије на државним путевима I и II реда, права својине аутономне покрајине на државним путевима II реда, односно деловима државних путева II реда који се налазе на територији аутономне покрајине и права својине јединице локалне самоуправе на општинским путевима, улицама и некатегорисаним путевима који не припадају државним путевима I и II реда, у складу са прописима којима се уређују јавне књиге о непокретностима и стварним правима на њима.

 У конкретном случају, некатегорисани пут који се налази на катастарској парцели број 1577/7 КО Чајетина, налази се у јавној својини Општине Чајетина, као јединице локалне самоуправе на чијој се територији налази.

 На основу поменутог планског акта Општине Чајетина, Плана генералне регулације насељеног места Чајетина-седиште Општине, са насељеним местом Златибор-прва фаза (,,Службени лист Општине Чајетина број 2/2012 и други, 2/2022). грађевински објекат који се налази на катастарској парцели број 1577/7 КО Чајетина, представља некатегорисани пут, као добро у општој употреби, али је у конкретном случају, изгубио то својство, због тога што се дужи временски период не користи као јавна саобраћајница, чиме је фактички изгубио својство некатегорисаног пута, као добра у општој употреби, због чега је потребно извршити најпре укидање својства добра у општој употреби, а затим и брисање некатегорисаног пута за ту катастарску парцелу, у Катастру непокретности, као јавном регистру о непокретностима и правима на њима, на основу чега ће предметна катастарска парцела број 1577/7 КО Чајетина, постати самостална катастарска парцела, у јавној својини Општине Чајетина, која може да буде предмет отуђења или закупа, на основу важећих планских аката.

 Чланом 15. ставом 1. тачка 13. Статута Општине Чајетина, предвиђено је да Општина Чајетина управља општинском имовином.

 Чланом 3. ставом 5. Закона о путевима, предвиђено је да су општински путеви, улице и некатегорисани путеви, који не припадају државним путевима 1. и 2. реда, у јавној својини јединице локалне самоуправе, на чијој се територији налазе.

 Полазећи од напред наведеног чињеничног стања, и важећих законских прописа, одлучено је као у изреци ове одлуке.

**СКУПШТИНА ОПШТИНЕ ЧАЈЕТИНА**

**Број: 46-22/2022-02 од 13. јуна 2022. године**

 **ПРЕДСЕДНИК**

**СКУПШТИНЕ ОПШТИНЕ**

 *Арсен Ђурић*